Okresná prokuratúra Nitra 
Damborského 1, 949 99 Nitra 1 	

Sp. zn. : 1 Pv 209/10/4403	Nitra, 15.2.2012
EEČ : 2-32-23-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 3 písmeno b Trestného zákona číslo 300/2005 Zbierky zákonov v znení zákona číslo 692/2006 Zbierky zákonov a iné trestné činy

Rozhodol: 	prokurátorka Okresnej prokuratúry Nitra
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
Ako otec XXXXX, nar. XXXXX, bytom u matky XXXXX v XXXXX, hoci mal k tejto vyživovaciu povinnosť priamo zo Zákona o rodine a rozsudkom Okresného súdu v Třebíči č. k. 9C 702/1996 zo dňa 13.03.1997, právoplatným dňa 01.04.1997, bol zaviazaný prispievať na jej výživu sumou vo výške 500,- CZK, ktorú bol povinný platiť mesačne vopred do rúk matky, v období od 01.01.2007 do 14.06.2010 si túto povinnosť neplnil a tak dlhoval na výživnom do rúk matky sumu vo výške 21.000,- CZK.
Právna veta:
lebo zanikla trestnosť činu
Odôvodnenie:

Vyšetrovateľ  Okresného riaditeľstva PZ, Odbor kriminálnej polície v Nitre uznesením sp. zn. ORP-427/OVK-NR-2010 zo dňa 24.03.2010 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1, odsek 3 písmeno b) Trestného zákona na skutkovom základe opísanom vo výroku tohto uznesenia a po vykonaní skráteného vyšetrovania predložil vyšetrovací spis prokurátorovi spolu s návrhom na zastavenie trestného stíhania podľa § 215 odsek 1 písmeno h) Trestného poriadku.
 Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Podľa § 86 písmeno a/ Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Preskúmaním vyšetrovacieho spisu som zistila, že obvinený XXXXX  neprispieval na výživu XXXXX  v období od 01.01.2007 do 14.06.2010 a za toto obdobie dlhoval do rúk jej matky sumu vo výške 21.000,- CZK.
Z výpovede svedkyne - poškodenej XXXXX č. l. 7 - 9 sp. zo dňa 26.01.2012 vyplýva, že obvinený XXXXX celý dlh na výživnom formou poštových poukážok postupne vyplatil, pričom nevedela presne uviesť kedy a akou sumou, pretože si ich neodkladala. Celá dlžná suma je však vyplatená.   
Na č. l. 39 - 50 sp. sa nachádzajú  fotokópie medzinárodných platobných príkazov predložených obvineným.  
Vzhľadom na to, že z predmetného vyšetrovacieho spisu vyplýva, trestný čin nemal trvalo nepriaznivé následky a obvinený XXXXX vyživovaciu povinnosť za obdobie od 01.01.2007 do 14.06.2010 dodatočne splnil v plnej výške, rozhodla som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Erika Kučerová
prokurátorka